Aug 03,2018
ఎస్‌బీఐతో జియో డిజిటల్‌ భాగస్వామ్యం
న్యూఢిల్లీ: దేశంలోని అతిపెద్ద బ్యాంకింగ్‌ సంస్థ స్టేట్‌ బ్యాంక్‌ ఆఫ్‌ ఇండియాతో (ఎస్‌బీఐ) రిలయన్స్‌ జియో సంస్థ డిజిటల్‌ భాగస్వామ్యాన్ని కుదుర్చుకుంది. దీంతో ఎస్‌బీఐ డిజిటల్‌ యాప్‌ యోనో డిజిటల్‌ సేవలను, మై జియో యాప్‌ ద్వారా ఇంటిగ్రేటెడ్‌ కస్టమర్లకు అందుబాటులోకి రానున్నాయి. ఈ మేరకు ఇరు కంపెనీలు గురువారం ఒక అవగాహన ఒప్పందాన్ని కుదుర్చుకున్నాయి. రిలయన్స్‌ చైర్మెన్‌ ముఖేష్‌ అంబానీ, ఎస్‌బీఐ చైర్మెన్‌ రజనీష్‌ కుమార్‌ సమక్షంలో ఈ ఒప్పందాలు జరిగాయి. తమ వినియోగదారులకు ప్రత్యేకమైన డిజిటల్‌ బ్యాంకింగ్‌, చెల్లింపులు, ఇతర వాణిజ్య ప్రయోజనాలను అందించేందుకు తమ ఈ డిజిటల్‌ భాగస్వామ్యం ఎంతగానో దోహదం చేయనుందని రెండు సంస్థలు ఒక ప్రకటనలో సంయుక్తంగా వెల్లడించాయి. ఈ భాగస్వామ్యంతో తన డిజిటల్‌ కస్టమర్‌ బేస్‌ను భారీగా పెంచుకోవాలని ఎస్‌బీఐ యోచిస్తోంది. ఎస్‌బీఐ మొబైల్‌ యాప్‌ యోనో ద్వారా పెట్టుబడులు, బీమా, షాపింగ్‌, వంటి సేవలతోపాటు వినియోగదారులు నేరుగా యాప్‌ నుంచే గహ రుణాలు, వాహన రుణాల కోసం దరఖాస్తు చేసుకోవచ్చు. ఖాతాను తెరవొచ్చు, డబ్బు బదిలీ చేసుకోవచ్చు. ఎటువంటి పత్రాలు లేకుండా ప్రీ అప్రూవ్డ్‌ పర్సనల్‌ లోన్‌, ఎఫ్‌డీలపై ఓవర్‌ డ్రాప్ట్‌ తీసుకునే సౌలభ్యం ఉంది. తాజా ఒప్పందంతో ఈ సేవలన్నింటినీ మై జియో యాప్‌ ద్వారా కూడా పొందేందుకు వీలు పడనుంది. ఎస్‌బీఐతో ఒప్పందం ద్వారా యోనో యాప్‌లో రిలయన్స్‌ తన ఫోన్లను విక్రయించుకోవడంతో పాటుగా పలు రిటైల్‌ వ్యాపారాలను విస్తరించుకొనే వీలు కలుగనుంది.
మీ స్నేహితులకు రికమెండ్ చెయ్యండి